钦定古今图书集成/理学汇编/文学典/第060卷 > 雍陶
## 钦定古今图书集成/理学汇编/文学典/第060卷 > 雍陶

按：《全唐诗话》，陶字国钧，大中八年，自国子《毛诗》博士
出刺简州。陶蜀川上第，后，稍薄亲党。其舅云安刘敬
之罢举归三峡，责陶不寄书曰：“‘山近衡阳虽少雁，水
连巴字岂无鱼’。陶得诗悸赧，乃有狐首之思。后为简
州牧，自比谢宣城柳吴兴，宾至则折之，阍者亦怠，投
贽者稀得见。有冯道明下第请谒，云与员外故旧。”阍
者以道明言启之，及引进，陶询曰：“与公昧平生，何云
相识？”道明云：“诵员外之诗，仰员外之德，《诗集》中日得
相见，何隔平生也。”遂吟曰：“立当青草人先见，行傍白
莲鱼未知。”又曰：“江声秋入寺，雨气夜侵楼。”又曰：“闭门
客到常疑病，满院花开不似贫。”陶闻吟欣狎，待道明
如曩昔之友，君子以雍。君矜夸而好媚，冯子匪艺而
求知。